潔銀

潔銀係中國廣東廣州已經冇咗嘅牙膏廠，總部喺而家海珠區鳳凰崗樂善大街2號大院。1982年成立，1992年被高露潔收購。

佢亦係廣東地區第一支牙膏廠商。口號係「要將牙病防，潔銀幫你忙」。

史
1978年，徐文霞喺軍醫大衛生處做副處長同牙科主治醫生時，有位姓高嘅大學生因為復發性口腔潰瘍成日嚟睇病，但用咗好多辦法都係效果麻麻，結果個學生搞到要退學。後嚟徐文霞諗到可以長期用嘅中草藥同牙膏結合，但由於佢嗰時未掂過整牙膏，結果佢用咗好長時間，搵咗嗰時廣州唯一嘅牙膏廠同學校化學研究室嘅副教授學咗嘢，最後廣州軟管廠廠長應承咗同軍醫大合作，出一批實驗牙膏。批牙膏喺1982年正式開始生產。

實驗牙膏出咗街之後，好多人都話佢效果比較好，由於嗰時開緊廣交會，啲牙膏好快賣嗮。呢批試驗牙膏唔單止將學生嘅口腔潰瘍醫好，甚至連就嚟執笠嘅廣州軟管廠鹹魚翻生而成為日用化工廠，甚至喺1980年代成為最暢銷嘅牙膏。1990年，牙膏銷售量突破1000萬而成為廣州嘅創業盈利大戶。

1992年，全球最大嘅牙膏廠商——高露潔正式收購咗潔銀，成為高露潔屬下嘅一部分而開始逐漸退出市場，直到1995年底消失到無影無蹤。而工廠原址喺2010年被改為創意園。

而家嚟講，潔銀牙膏凈喺細型士多舖同細超市仔先至搵到。

同攷
攷

廣州軟管廠
 高露潔

連出去
 洁银 大洋网 
 洁银中药牙膏 商告网

類:廣州執咗笠嘅公司
類:牙膏生產商